যাদবপুর বিশ্ববিদ্যালয় ক্যাম্পাস এবং সংলগ্ন এলাকায় গোর্খাল্যান্ড রাজ্যের সমর্থনে প্রচার করছেন ছাত্রছাত্রীদের একাংশ! নিয়মিত দেওয়াল লিখন এবং পোস্টার দেওয়ার পাশাপাশি আজাদগড়, বিক্রমগড় এলাকায় বৈঠক করছেন তাঁরা। সূত্রের খবর, পাহাড় থেকে আসা ছাত্রছাত্রীদের একাংশের এই উদ্যোগের পাশে আছে একাধিক অতি-বাম সংগঠন।
‘পাহাড়ে রাষ্ট্রীয় অত্যাচার’ বন্ধের দাবিতে কিছুদিন আগেই ক্যাম্পাস থেকে যাদবপুর থানা পর্যন্ত মিছিল করেন কয়েকশো পড়ুয়া। সূত্রের খবর, রাজ্য সরকার পাহাড়ে ইন্টারনেট বন্ধের নির্দেশ দেওয়ায় ক্ষোভ বেড়েছে। কারণ, ভর্তির মরসুমে ইন্টারনেট পরিষেবা বন্ধের জেরে যাদবপুর, প্রেসিডেন্সি-সহ কলকাতার কলেজগুলিতে স্নাতকস্তরে ভর্তির জন্য আবেদন করতে পারছেন না পাহাড়ের অনেক ছাত্রছাত্রী। আন্দোলন শুরু হওয়ার আগে যাঁরা স্নাতকোত্তরে ভর্তির সুযোগ পেয়েছিলেন, তাঁদেরও ভর্তি প্রক্রিয়া থমকে আছে।
যাদবপুর সংলগ্ন আজাদগড় এবং বিক্রমগড়ের বিভিন্ন মেসে এবং ‘পেয়িং গেস্ট’ হিসাবে থাকেন পাহাড় থেকে আসা ছাত্রছাত্রীদের অনেকে। গোর্খাল্যান্ডের সমর্থনে সেখানে পোস্টার দিলেও তা ছিঁড়ে দেওয়া হয়েছে বলে অভিযোগ। মিরিকের বাসিন্দা দাওয়া শেরপার কথায়, ‘‘আমরা গোর্খা জনমুক্তি মোর্চা, জিএনএলএফ, সিপিআরএম, জাপ বা গোর্খা লিগের সমর্থক নই। আমাদের পরিচয় আমরা গোর্খা। আমরা পৃথক রাজ্য চাই। রাজ্য সরকার আমাদের উপর অত্যাচার চালাচ্ছে।’’

এই বিষয়ে অন্যান্য খবর

মমতাকে ‘হিটলার’ বলে গুরুঙ্গের নতুন হুঙ্কার, পাহাড়ে আগুন জ্বলবেই


যাদবপুর বিশ্ববিদ্যালয়ের কলা বিভাগের মিলনদা’র ক্যান্টিন সংলগ্ন জায়গায় গোর্খাল্যান্ডের সমর্থনে প্রচার করছে নকশালপন্থী ছাত্র সংগঠন ইউএসডিএফ। দেওয়ালে লেখা হয়েছে— ‘হ্যান্ড ইন হ্যান্ড, উইথ গোর্খাল্যান্ড’! পাহাড়ের মানুষের উপর ‘অত্যাচার’ এবং ইন্টারনেট বন্ধের প্রতিবাদ জানিয়ে পোস্টার দিয়েছে সিপিআইএমএল লিবারেশনের ছাত্র সংগঠন আইসা’ও। কলা বিভাগের সংগঠন ‘ফোরাম ফর আর্টস স্টুডেন্ট’ (ফ্যাস) সমর্থকেরাও এই বিষয়ে সরব। তবে তাঁরা গোর্খাল্যান্ডের দাবি তোলেননি। ইউএসডিএফ নেতা দেবপ্রিয় সোম বলেন, ‘‘আমরা নিপীড়িত জাতিসত্তার আত্মনিয়ন্ত্রণের অধিকারের পক্ষে।’’